Андрес Елой Бланко
Няколко куплета за пътуващата любов

Превод от испански: Александър Муратов, Атанас Далчев, 1968

chitanka.info

Не знам в страха ми обич ли трепти

и няма ли да ме забравиш;

аз само знам, че си отиваш ти,

аз само знам, че ме оставяш.

Ще те очаквам на самия бряг,

самотен до вълните сини,

и тъй живота ми като във мрак

в едно очакване ще мине.

Живот изменнически! Всеки час

мечтата ми без жал сломява;

ако не съм ти нищо сторил аз,

защо раняваш ме тогава?

Сърцето — заглушило би и то

със плач морето, ако може:

защо ми я не връща то, защо,

щом толкоз я обичам, боже?

И само мойта песен може би

ще те догонва вместо мене.

Където тя минава, ще скърби

вълната на води зелени…

Не знам в страха ми обич ли трепти

и няма ли да ме забравиш;

аз само знам, че си отиваш ти,

аз само знам, че ме оставяш.

И ако те обичах вчера, днес

е твоят лик по-тираничен.

Расте ли тъй копнежът ми злочест,

как утре аз ще те обичам?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.